Document ID: 32010R0196

A BIZOTTSÁG 196/2010/EU RENDELETE
(2010. március 9.)
a veszélyes vegyi anyagok kiviteléről és behozataláról szóló 689/2008/EK európai parlamenti és tanácsi rendelet I. mellékletének módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a veszélyes vegyi anyagok kiviteléről és behozataláról szóló, 2008. június 17-i 689/2008/EK európai parlamenti és tanácsi rendeletre (1) és különösen annak 22. cikke (4) bekezdésére,
mivel:
(1)
Az 1998. szeptember 11-én aláírt és a Közösség nevében a 2003/106/EK tanácsi határozattal (2) jóváhagyott, a nemzetközi kereskedelemben forgalmazott egyes veszélyes vegyi anyagokra és növényvédő szerekre vonatkozó, előzetes tájékoztatáson alapuló jóváhagyási eljárásról (PIC-eljárás) szóló rotterdami egyezményt (a továbbiakban: rotterdami egyezmény) a 689/2008/EK rendelet hajtja végre.
(2)
A növényvédő szerek forgalomba hozataláról szóló, 1991. július 15-i 91/414/EGK tanácsi irányelv (3), a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelv (4) és a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és a tanácsi rendelet (5) alapján egyes vegyi anyagokkal kapcsolatban különböző szabályozási intézkedések születtek, amelyek figyelembevétele céljából a 689/2008/EK rendelet I. mellékletét módosítani szükséges.
(3)
A butralin, a dinikonazol-M, a flurprimidol, a nikotin és a propaklór hatóanyagok nem kerültek be a 91/414/EGK irányelv I. mellékletébe, ennek megfelelően ezeket a hatóanyagokat peszticidként használni tilos, ezért indokolt azokat felvenni a 689/2008/EK rendelet I. mellékletének 1. és 2. részében található vegyianyag-jegyzékekbe.
(4)
Az antrakinon és a dikofol hatóanyagok nem kerültek be a 91/414/EGK irányelv I. mellékletébe, valamint a 98/8/EK irányelv I., IA. és IB. mellékletébe, ennek megfelelően ezeket a hatóanyagokat peszticidként használni tilos, ezért indokolt azokat felvenni a 689/2008/EK rendelet I. mellékletének 1. és 2. részében található vegyianyag-jegyzékekbe.
(5)
A 2-naftiloxiecetsav, a propanil és a triciklazol hatóanyagok nem kerültek be a 91/414/EGK irányelv I. mellékletébe, ennek megfelelően ezeket a hatóanyagokat peszticidként használni tilos, ezért indokolt azokat felvenni a 689/2008/EK rendelet I. mellékletének 1. és 2. részében található vegyianyag-jegyzékekbe. Mivel a szóban forgó anyagoknak a 91/414/EGK irányelv I. mellékletébe való felvételére vonatkozóan új kérelmek érkeztek, a szóban forgó vegyi anyagok sorsára vonatkozó döntések meghozataláig ezeket a vegyi anyagokat nem indokolt felvenni a 689/2008/EK rendelet I. mellékletének 2. részében található vegyianyag-jegyzékbe.
(6)
A 2008 októberében tartott negyedik ülésén a rotterdami egyezményben részes felek konferenciája a tributil-ón vegyületeknek az említett egyezmény III. mellékletébe való felvételéről határozott, ennek megfelelően a tributil-ón vegyületek az egyezmény szerinti PIC-eljárás hatálya alá kerültek és így azokat a 689/2008/EK rendelet I. mellékletének 1. részében szereplő vegyianyag-jegyzékben külön fel kell tüntetni, illetve hozzá kell adni az ugyanannak a mellékletnek a 3. részében szereplő vegyianyag-jegyzékhez.
(7)
A tributil-ón vegyületeknek a 698/2008/EK rendelet I. mellékletének 1. részében és 3. részében külön-külön történő feltüntetéséhez módosítani kell a 689/2008/EK rendelet I. mellékletének 1. és 2. részében a szerves ón(III)vegyületekre vonatkozóan már szereplő bejegyzéseket annak egyértelműsítése érdekében, hogy a tributil-ón vegyületek már nem tartoznak e bejegyzések hatálya alá.
(8)
A 2004/248/EK bizottsági határozat (6) értelmében az atrazin hatóanyag nem vehető fel a 91/414/EGK irányelv I. mellékletébe, ennek megfelelően az atrazin peszticidként való használata tilos, és a szóban forgó hatóanyagot tartalmazó növényvédő szerek engedélyét legkésőbb 2007. június 30-ig vissza kell vonni. Mivel az említett határidő már lejárt, a 689/2008/EK rendelet I. mellékletének 1. és 2. részében szereplő vegyianyag-listák már meglévő bejegyzéseit módosítani kell az atrazin használatára vonatkozó tilalom tükrözése érdekében.
(9)
A 2004/141/EK bizottsági határozat (7) és a 2004/247/EK (8) bizottsági határozat értelmében az amitráz és a szimazin hatóanyagok nem vehetők fel a 91/414/EGK irányelv I. mellékletébe, ennek megfelelően az említett hatóanyagok növényvédő szerekben való használata tilos, és a szóban forgó hatóanyagokat tartalmazó növényvédő szerek engedélyét legkésőbb 2007. június 30-ig vissza kell vonni. Mivel az említett határidő már lejárt és olyan határozat született, hogy az amitráz és a szimazin hatóanyagok nem vehetők fel a 98/8/EK irányelv I., IA. és IB. mellékletébe, e hatóanyagok peszticidként történő felhasználása tehát tilos, ennek megfelelően a 689/2008/EK rendelet I. mellékletének 1. és 2. részében szereplő vegyianyag-listák már meglévő bejegyzéseit módosítani kell az említett vegyi anyagok használatára vonatkozó tilalom tükrözése érdekében.
(10)
Ezért a 689/2008/EK rendelet I. mellékletét ennek megfelelően módosítani kell.
(11)
Annak érdekében, hogy a tagállamoknak és az ágazatnak elegendő ideje legyen meghozni a szükséges intézkedéseket, e rendelet alkalmazását indokolt későbbre halasztani.
(12)
Az e rendeletben előírt intézkedések összhangban vannak az 1907/2006/EK rendelet 133. cikkével létrehozott bizottság véleményével,
ELFOGADTA EZT A RENDELETET:
1. cikk
A 689/2008/EK rendelet I. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2010. május 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. március 9-én.

Labels: 4
1
20
3
6